Κανονισμός (ΕΚ) αριθ. 1325/2001 της Επιτροπής

της 29ης Ιουνίου 2001

για τη συνέχιση της εφαρμογής των μέτρων διασφάλισης όσον αφορά τις εισαγωγές, από τις υπερπόντιες χώρες και εδάφη, προϊόντων του τομέα της ζάχαρης με σώρευση καταγωγής ΕΚ/ΥΧΕ για την περίοδο από την 1η Ιουλίου έως την 1η Δεκεμβρίου 2001

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 91/482/ΕΟΚ του Συμβουλίου, της 25ης Ιουλίου 1991, σχετικά με τη σύνδεση των υπερποντίων χωρών και εδαφών με την Ευρωπαϊκή Οικονομική Κοινότητα(1), όπως τροποποιήθηκε τελευταία από την απόφαση 2001/161/ΕΚ(2), εφεξής καλούμενη "απόφαση ΥΧΕ", και ιδίως το άρθρο 109,

Μετά από διαβούλευση με την επιτροπή που συγκροτήθηκε με το παράρτημα IV άρθρο 1 παράγραφος 2 της εν λόγω απόφασης,

Εκτιμώντας τα ακόλουθα:

(1) Η Επιτροπή διαπίστωσε ότι οι εισαγωγές ζάχαρης (κωδικός ΣΟ 1701 ) και μειγμάτων ζάχαρης και κακάου που υπάγονται στους κωδικούς ΣΟ 1806 10 30 και 1806 10 90, προέλευσης των υπερποντίων χωρών και εδαφών (που εφεξής καλούνται "ΥΧΕ") παρουσίασαν μεγάλη αύξηση από το έτος 1997 έως το 1999, ιδίως με σώρευση της καταγωγής ΕΚ-ΥΧΕ. Οι εν λόγω εισαγωγές εξελίχθηκαν από 0 τόνους το 1996 σε περισσότερους από 53000 τόνους το 1999. Τα υπόψη προϊόντα κατά την εισαγωγή τους στην Κοινότητα τυγχάνουν απαλλαγής από τους εισαγωγικούς δασμούς και γίνονται δεκτά χωρίς ποσοτικούς περιορισμούς, σύμφωνα με το άρθρο 101 παράγραφος 1 της απόφασης ΥΧΕ.

(2) Με απόφαση της 25ης Φεβρουαρίου 2000 για την παράταση ισχύος της απόφασης 91/482/ΕΟΚ σχετικά με τη σύνδεση των υπερποντίων χωρών και εδαφών με την Ευρωπαϊκή Κοινότητα, το Συμβούλιο παρέτεινε την περίοδο εφαρμογής της απόφασης ΥΧΕ κατά ένα έτος έως τις 28 Φεβρουαρίου 2001. Με την απόφαση 2001/161/ΕΚ, το Συμβούλιο παρέτεινε και πάλι τη διάρκεια εφαρμογής της απόφασης 91/482/ΕΟΚ για το διάστημα που λήγει πλέον την 1η Δεκεμβρίου 2001.

(3) Με τον κανονισμό (ΕΚ) αριθ. 396/2001 της Επιτροπής, της 27ης Φεβρουαρίου 2001, για συνέχιση της εφαρμογής των μέτρων διασφάλισης όσον αφορά τις εισαγωγές, από τις υπερπόντιες χώρες και εδάφη, προϊόντων του τομέα της ζάχαρης με σώρευση καταγωγής ΕΚ/ΥΧΕ για την περίοδο από την 1η Μαρτίου έως τις 30 Ιουνίου 2001(3), η Επιτροπή περιόρισε τη σώρευση καταγωγής ΕΚ/ΥΧΕ, για τα προϊόντα που αναφέρονται στο σημείο 1, σε μέγιστη ποσότητα 3878 τόνων ζάχαρης.

(4) Τα τελευταία έτη ανέκυψαν δυσχέρειες στην κοινοτική αγορά ζάχαρης. Η εν λόγω αγορά είναι πλεονασματική. Η κατανάλωση ζάχαρης είναι σταθερή σε επίπεδο περίπου 12,85 εκατομμύρια τόνους για την περίοδο 2000/01. Η παραγωγή εντός ποσοστώσεων ανέρχεται σύμφωνα με τον βασικό κανονισμό σε 14,2 εκατομμύρια τόνους ετησίως (για την περίοδο 2000/01 σε περίπου 13,88 εκατομμύρια τόνους). Τοιουτοτρόπως, κάθε εισαγωγή ζάχαρης στην Κοινότητα ωθεί στην εξαγωγή αντίστοιχης ποσότητας κοινοτικής ζάχαρης, η οποία δεν μπορεί να διατεθεί στην αγορά της. Για τη ζάχαρη αυτή πληρώνονται επιστροφές -με όριο ορισμένες ποσοστώσεις- από τον κοινοτικό προϋπολογισμό (430 ευρώ ανά τόνο κατά μέσο όρο για την περίοδο 2000/01). Εντούτοις, οι εξαγωγές με χορήγηση επιστροφής περιορίζονται όσον αφορά τον όγκο τους από τη συμφωνία για τη γεωργία που έχει συναφθεί στο πλαίσιο του Γύρου της Ουρουγουάης(4) και μειώνονται από 1555600 τόνους για την περίοδο 1995/96 σε 1273500 τόνους από την περίοδο 2000/01 ή σε συνολικό ποσό επιστροφών ύψους 499,1 εκατομμυρίων ευρώ.

(5) Οι δυσχέρειες αυτές ενέχουν τον κίνδυνο ισχυρής αποσταθεροποίησης της κοινής οργάνωσης αγοράς (ΚΟΑ) ζάχαρης. Για την περίοδο εμπορίας 2000/01, η Επιτροπή μείωσε ήδη τις ποσοστώσεις των κοινοτικών παραγωγών κατά 498800 τόνους(5). Το μέτρο αυτό είχε ήδη σαν αποτέλεσμα μια μείωση των εκτάσεων που καλλιεργούνται με τεύτλα. Για την περίοδο 2000/01, δεν αποκλείεται να σημειωθεί και νέα σημαντική μείωση. Στο πλαίσιο της μεταρρύθμισης της κοινής οργάνωσης αγοράς στον τομέα της ζάχαρης(6), το Συμβούλιο μείωσε κατά 115000 τόνους την ποσόστωση της κοινοτικής παραγωγής. Κάθε συμπληρωματική εισαγωγή ζάχαρης και προϊόντων με μεγάλο ποσοστό ζάχαρης προέλευσης ΥΧΕ θα συνεπάγεται μεγαλύτερη μείωση των ποσοστώσεων των κοινοτικών παραγωγών και επομένως μεγαλύτερη απώλεια της κατοχύρωσης του εισοδήματός των.

(6) Κατά συνέπεια, εξακολουθούν να υπάρχουν δυσχέρειες που ενέχουν τον κίνδυνο επιδείνωσης ενός τομέα δραστηριότητας της Κοινότητας. Η Επιτροτή, ως εκ τούτου, αποφάσισε, στις 12 Ιουνίου 2001, ότι πρέπει να εξακολουθήσει να εφαρμόζεται η ρήτρα διάσφαλισης του άρθρου 109 της απόφασης ΥΧΕ έναντι των εισαγωγών από τα ΥΧΕ, για ορισμένα προϊόντα του τομέα της ζάχαρης με σώρευση καταγωγής ΕΚ/ΥΧΕ.

(7) Σύμφωνα με το άρθρο 100 της απόφασης ΥΧΕ, στόχος είναι να προωθηθεί το εμπόριο μεταξύ των ΥΧΕ και της Κοινότητας, λαμβάνοντας υπόψη τα αντίστοιχα επίπεδα ανάπτυξης. Με τον τρόπο αυτό, σύμφωνα με το άρθρο 109 της απόφασης ΥΧΕ, πρέπει να επιλεγούν κατά προτεραιότητα τα μέτρα που επιφέρουν την ελάχιστη διαταραχή στην λειτουργία της συνδέσεως και της Κοινότητας. Τα μέτρα αυτά, εξάλλου, δεν πρέπει να έχουν έκταση που θα υπερβαίνει εκείνη που αυστηρώς απαιτείται για να αντιμετωπιστούν οι δυσκολίες που εμφανίστηκαν.

(8) Προς τούτο, είναι σκόπιμο να περιοριστεί η σώρευση καταγωγής ΕΚ/ΥΧΕ για τα προϊόντα που υπάγονται στους κωδικούς ΣΟ 1701, 1806 10 30 και 1806 10 90 σε μέγιστη ποσότητα 4848 τόνων ζάχαρης για την περίοδο από την 1η Ιουλίου έως την 1η Δεκεμβρίου 2001, ποσότητα η οποία αντιπροσωπεύει το άθροισμα των υψηλότερων ετήσιων ποσοτήτων των εισαγωγών των σχετικών προϊόντων, οι οποίες διαπιστώθηκαν κατά την τριετία που προηγήθηκε του έτους 1999, έτους κατά το οποίο σημειώθηκε αλματώδης αύξηση των εισαγωγών. Για τον καθορισμό των ποσοτήτων ζάχαρης που πρέπει να ληφθούν υπόψη, η Επιτροπή λαμβάνει υπόψη τη θέση που έλαβε ο πρόεδρος του Πρωτοδικείου των ΕΚ στις διατάξεις που εξέδωσε στις 12 Ιουλίου και 8 Αυγούστου 2000 στις υποθέσεις Τ-94/00R, Τ-110/00R και Τ-159/00R(7), χωρίς πάντως να την αναγνωρίζει ως δικαιολογημένη. Έτσι, για να αποφευχθούν άσκοπες διαδικασίες και με μόνο σκοπό την έκδοση των παρόντων μέτρων διασφάλισης, η Επιτροπή λαμβάνει υπόψη, για τη ζάχαρη που υπάγεται στον κωδικό ΣΟ 1701 και για το έτος 1997, τον συνολικό αριθμό των 10372,2 τόνων, αριθμό που ισούται με τις συνολικές διαπιστωμένες από την Eurostat εισαγωγές ζάχαρης προέλευσης ΥΧΕ με σώρευση των δύο καταγωγών ΕΚ/ΥΧΕ και ΑΚΕ/ΥΧΕ.

(9) Οι εισαγωγές των προϊόντων που υπάγονται στους κωδικούς ΣΟ 1806 10 30 και 1806 10 90 οφείλουν και εκείνες να αποτελέσουν αντικείμενο μέτρων διασφάλισης λόγω της υψηλής περιεκτικότητας σε ζάχαρη και των επιζήμιων επενεργειών της ίδιας φύσεως με εκείνες που προκαλεί η ζάχαρη ως έχει στην ΚΟΑ της ζάχαρης. Το μέτρο αυτό αναμένεται να διασφαλίσει ότι οι εισαγόμενες ποσότητες προϊόντων με βάση τη ζάχαρη καταγωγής ΥΧΕ δεν υπερβαίνουν μια ποσότητα η οποία ενδεχομένως θα προκαλέσει διαταραχές στην ΚΟΑ ζάχαρης, ενώ παράλληλα τους εξασφαλίζει εμπορική διέξοδο.

(10) Υπενθυμίζεται ότι η Επιτροπή πρότεινε στο Συμβούλιο, στο πλαίσιο της αναθεώρησης της απόφασης ΥΧΕ, την κατάργηση των διατάξεων που επιτρέπουν τη σώρευση στον τομέα της ζάχαρης.

(11) Οι ειδικοί έλεγχοι στα εισαγόμενα προϊόντα, τα οποία αφορούν τα μέτρα που προβλέπονται από τον παρόντα κανονισμό, καθώς και οι έλεγχοι που θεσπίζονται από τις κοινοτικές διατάξεις σε θέματα ελεύθερης κυκλοφορίας και δασμολογητέας αξίας, οι οποίες εισήχθησαν ιδίως από τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(8), όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου(9), και εφαρμόζονται στις συναλλαγές με τις τρίτες χώρες, είναι σε θέση να διασφαλίσουν την τήρηση των διατάξεων που θεσπίζονται με τον παρόντα κανονισμό. Για να εξασφαλιστεί η εύρυθμη διαχείριση, να αποφευχθεί η κερδοσκοπία και να καταστεί δυνατή η διενέργεια αποτελεσματικών ελέγχων για τα προϊόντα που υπάγονται στους κωδικούς ΣΟ 1701 και 1806 10 30 και 1806 10 90, πρέπει να διευκρινιστούν οι λεπτομέρειες υποβολής των αιτήσεων για πιστοποιητικά. Οι εν λόγω αιτήσεις πρέπει ιδίως να περιλαμβάνουν, για τα προϊόντα με σώρευση καταγωγής ΕΚ/ΥΧΕ, απόδειξη για τη συνήθη άσκηση εμπορίου στον τομέα της ζάχαρης εκ μέρους του αιτούντος, δήλωση για την απουσία άλλων αιτήσεων έκδοσης πιστοποιητικού από το ίδιο πρόσωπο και απόδειξη σύστασης ειδικής εγγύησης για την εκτέλεση των υποχρεώσεων που απορρέουν από τα πιστοποιητικά. Για να περιοριστούν στο ελάχιστο οι δυσκολίες τις οποίες μπορούν να συναντήσουν οι συναλλασσόμενοι και η αίτησή τους, πρέπει να παραταθεί η διάρκεια ισχύος των πιστοποιητικών σε σχέση με αυτή των παρόντων μέτρων διασφάλισης.

(12) Λαμβανομένων υπόψη των επιπτώσεων των εισαγωγών, ενδείκνυται να εφαρμοστούν αμέσως τα μέτρα διασφάλισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τα προϊόντα που υπάγονται στους κωδικούς ΣΟ 1701, 1806 10 30 και 1806 10 90, η σώρευση καταγωγής ΕΚ/ΥΧΕ, που αναφέρεται στο άρθρο 6 του παραρτήματος ΙΙ της απόφασης 91/482/ΕΟΚ, γίνεται δεκτή για ποσότητα 4848 τόνων ζάχαρης στη διάρκεια εφαρμογής του παρόντος κανονισμού.

Για να τηρηθεί το ανωτέρω όριο, για τα άλλα προϊόντα πλην της ζάχαρης ως έχει λαμβάνεται υπόψη η περιεκτικότητα σε ζάχαρη του εισαγομένου προϊόντος.

Άρθρο 2

1. Η εισαγωγή των προϊόντων του άρθρου 1 υπόκειται στην έκδοση πιστοποιητικού εισαγωγής σύμφωνα με τις διατάξεις του κανονισμού (ΕΚ) αριθ. 1291/2000 της Επιτροπής(10) για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα.

2. Εφαρμόζονται mutatis mutandis τα άρθρα 2 έως 6 του κανονισμού (ΕΚ) αριθ. 2553/97 της Επιτροπής(11) για λεπτομέρειες έκδοσης πιστοποιητικών εισαγωγής όσον αφορά ορισμένα προϊόντα που υπάγονται στους κωδικούς ΣΟ 1701, 1702, 1703 και 1704, με σώρευση καταγωγής ΑΚΕ/ΥΧΕ.

Ωστόσο:

- τα πιστοποιητικά φέρουν τον αύξοντα αριθμό 53.0001,

- οι αιτήσεις για πιστοποιητικά μπορούν να αφορούν μέγιστη ποσότητα 4848 τόνων,

- δεν εφαρμόζεται το άρθρο 4 παράγραφος 3 του κανονισμού (ΕΚ) αριθ. 2553/1997,

- οι αιτήσεις υποβάλλονται στις αρμόδιες αρχές κατά τις πέντε πρώτες εργάσιμες ημέρες κάθε μήνα, με εξαίρεση τον Ιούλιο 2001, οπότε οι αιτήσεις υποβάλλονται το αργότερο στις 15 Ιουλίου 2001,

- ο ενιαίος συντελεστής μείωσης, καθώς και η αναστολή κατάθεσης νέων αιτήσεων, εφαρμόζονται όταν οι αιτήσεις για πιστοποιητικά εισαγωγής οδηγούν στην υπέρβαση της ποσότητας των 4848 τόνων κατά τη διάρκεια εφαρμογής του παρόντος κανονισμού,

- η διάρκεια ισχύος των πιστοποιητικών εισαγωγής λήγει την τελευταία ημέρα του τέταρτου μήνα που έπεται του μήνα της έκδοσής τους.

3. Κατά τη διεκπεραίωση των διατυπώσεων για τη θέση σε ελεύθερη κυκλοφορία στο τελωνειακό έδαφος της Κοινότητας, οι επιχειρηματίες προσκομίζουν στις τελωνειακές αρχές των κρατών μελών αντίγραφο των πιστοποιητικών εξαγωγής που εκδίδονται σύμφωνα με το άρθρο 13 του κανονισμού (ΕΚ) αριθ. 2038/1999 του Συμβουλίου(12) για την κοινή οργάνωση της αγοράς στον τομέα της ζάχαρης, σχετικά με τη ζάχαρη που έχει χρησιμοποιηθεί στα εν λόγω προϊόντα.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2001 έως την 1η Δεκεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 263 της 19.9.1991, σ. 1.

(2) ΕΕ L 58 της 28.2.2001, σ. 21.

(3) ΕΕ L 58 της 28.2.2001, σ. 13.

(4) ΕΕ L 336 της 23.12.1994, σ. 22.

(5) Κανονισμός (ΕΚ) αριθ. 2073/2000 της Επιτροπής (ΕΕ L 246 της 30.9.2000, σ. 38).

(6) Κανονισμός (ΕΚ) αριθ. 1260/2001 του Συμβουλίου (ΕΕ L 178 της 30.6.2001, σ. 1).

(7) Δεν έχουν ακόμα δημοσιευθεί.

(8) ΕΕ L 302 της 19.10.1992, σ. 1.

(9) ΕΕ L 311 της 12.12.2000, σ. 17.

(10) ΕΕ L 152 της 24.6.2000, σ. 1.

(11) ΕΕ L 349 της 19.12.1997, σ. 26.

(12) ΕΕ L 252 της 25.9.1999, σ. 1.